Absa: Ons het nie OB se versoek geweier | Netwerk24
19 Julie 2019 19:46
Absa se kantore in Sandton, Johannesburg.Foto: Elvira Wood
Dié bank het gereageer nadat Mkhwebane in haar verslag, wat vandag gepubliseer is, gesê het sy het die betrokke bank waar die bankrekeninge gehou is, gedagvaar vir inligting daaroor.
Die trustrekening vir Ramaphosa se veldtog was by Absa.
Phumza Macanda, woordvoerder van Absa, het Vrydag in 'n verklaring gesê: "Ons wil dit op rekord stel dat Absa nie weet van só 'n dagvaarding nie en dus nie geweier het om met haar saam te werk in die ondersoek nie.
"Absa het die afgelope 12 maande twee dagvaardings van die openbare beskermer gekry en het daaraan voldoen soos wat die wet vereis.
"Dié dagvaardings het nie gegaan oor enige inligting wat met die president verband hou nie. Die openbare beskermer se bewering word derhalwe verwerp," sê hy.
Mkhwebane het vroeër Vrydag gesê Ramaphosa het in November die parlement doelbewus mislei toe hy 'n vraag beantwoord het oor 'n skenking van R500 000 vir sy veldtog om in 2017 as president van die ANC verkies te word.
Sy het ook gevind sy optrede was teenstrydig met wat van 'n adjunkpresident verwag word.
Sy het verder bevind Ramaphosa het die etiese kode vir lede van die uitvoerende gesag oortree deur nie donasies bekend te maak wat hy as deel van sy veldtog in 2017 ontvang het nie. – Fin24